कुछ समय पहले जम्मू कश्मीर के अलगाववादी संगठनों के आह्वान पर कश्मीर घाटी में लम्बी हड़ताल हुई थी । यह हड़ताल लगभग छह महीने चली थी । अलगाववादी संगठनों को आशा थी कि पूर्ववर्ती सरकारों की तरह ही इस बार भी सरकार झुक जाएगी । समझौते के नाम पर बातचीत होगी और अलगाववादी संगठन जनता को बता सकेंगे कि सरकार को झुका दिया है । यह एक प्रकार से मनोवैज्ञानिक लड़ाई थी । अलगाववादी संगठनों को अपना अस्तित्व बनाए रखने के लिए सरकार के मुक़ाबले ऐसी छोटी मोटी लड़ाइयाँ जीतना जरुरी होता है । यदि जीत न भी हो तो कम से कम जीत का आभास तो होना ही चाहिए । तभी आम जनता का अलगाववादी संगठनों पर भरोसा बना रहता है । कश्मीर घाटी में आज तक की सरकारें अलगाववादियों को या तो जीत का अवसर देती रही हैं या फिर जीत का आभास होने देती हैं । यह पहली बार हुआ कि सरकार ने हड़ताल करने वालों से बातचीत नहीं की । आम जनता में ही अलगाववादियों का विरोध करना शुरु कर दिया । तब अलगाववादियों को हड़ताल का आह्वान वापिस लेना पडा । पिछले तीन दशकों में यह अलगाववादियों की पहली पराजय थी ।